“เครือซีพี” มอบอาหาร – หน้ากากฯ ทีมแพทย์ “รพ.สนาม เอราวัณ 3”
“เครือซีพี” มอบอาหาร – หน้ากากอนามัย ทีมแพทย์ “รพ.สนาม เอราวัณ 3” ผ่านโครงการ “CPF ส่งอาหารจากใจ" ช่วยหมอ-พยาบาลฝ่าโควิด-19
9 มิ.ย. 2564

บริษัท เจริญโภคภัณฑ์อาหาร จำกัด (มหาชน) หรือ CPF มูลนิธิเจริญโภคภัณฑ์ และบริษัท เกษตรภัณฑ์อุตสาหกรรม จำกัด หรือเคพีไอ ผนึกกำลัง เดินหน้า “โครงการ CPF ส่งอาหารจากใจ ร่วมต้านภัยโควิด-19” ตามเจตนารมณ์ของประธานอาวุโส ธนินท์ เจียรวนนท์ เครือเจริญโภคภัณฑ์ อย่างต่อเนื่อง
ล่าสุด มอบอาหารสำเร็จรูปพร้อมรับประทาน น้ำดื่ม และหน้ากากอนามัย เพื่อเป็นกำลังใจและสนับสนุนภารกิจทีมแพทย์ พยาบาล และบุคลากรทางการแพทย์ที่ดูแลผู้ป่วยโควิด ตลอด 24 ชั่วโมง โดยมี นายแพทย์เกรียงไกร ตั้งจิตมณีศักดา ผู้อำนวยการ โรงพยาบาลเอราวัณ 3 เป็นผู้รับมอบ จาก นายวินัย จันทร์เมือง และนายสมชาย ไพบูลย์พลาย้อย เป็นตัวแทนซีพี-ซีพีเอฟ ส่งมอบ ณ โรงพยาบาลสนาม ศูนย์กีฬาเฉลิมพระเกียรติทุ่งครุ
ด้านนายแพทย์เกรียงไกร ตั้งจิตมณีศักดา ผู้อำนวยการ โรงพยาบาลเอราวัณ 3 กล่าวว่า โรงพยาบาลสนามแห่งนี้ จัดตั้งขึ้นเพื่อรองรับผู้ติดเชื้อที่อาการไม่รุนแรง จำนวน 342 เตียง ด้วยยาฟาวิพิราเวียร์ เพราะการรักษาในระยะเริ่มแรกช่วยลดอาการรุนแรงได้ ต้องขอขอบคุณซีพีและซีพีเอฟ ที่สนับสนุนมาพวกเรามาตั้งแต่การระบาดระลอกแรกจนถึงการระบาดระลอกใหม่ เพื่อเสริมกำลังกายและเติมพลังใจให้บุคลากรทางการแพทย์ที่เสียสละทุกคน ได้มีอาหารอร่อย คุณภาพ สะอาดปลอดภัยบริโภคอย่างเพียงพอ ให้พร้อมต่อสู้กับวิกฤตโควิดได้อย่างเต็มที่
นายสมชาย ไพบูลย์พลาย้อย รองกรรมการผู้จัดการอาวุโส เคพีไอ และผู้แทนซีพี-ซีพีเอฟ กล่าวว่า บริษัทฯ มุ่งมั่นดำเนินโครงการตามเจตนารมณ์ของประธานอาวุโส ธนินท์ เจียรวนนท์ ที่ต้องการให้ทุกบริษัทในเครือร่วมช่วยเหลือสังคมในสถานการณ์โควิด-19 ภายใต้โครงการ “ซีพีร้อยเรียงใจ สู้ภัยโควิด-19” ยึดหลักปรัชญา 3 ประโยชน์สู่ความยั่งยืน นำความเชี่ยวชาญในการผลิตและกระจายอาหารปลอดภัยไปช่วยเหลือประเทศชาติและประชาชน โดยเฉพาะในภาวะวิกฤตอย่างต่อเนื่อง
อนึ่ง ซีพีเอฟ ริเริ่มโครงการ “CPF ส่งอาหารจากใจ ร่วมต้านภัยโควิด-19” มาตั้งแต่ปี 2563 ตามนโยบายของเครือซีพี นับตั้งแต่เกิดวิกฤตโควิด จากวันแรก…ถึงวันนี้ ซีพีเอฟ มอบอาหารพร้อมทานเพื่อบุคลากรด้านสาธารณสุขและพี่น้องคนไทยแล้วหลายล้านแพ็ค
รวมถึงน้ำดื่มและเครื่องดื่มเพื่อสุขภาพหลายล้านขวด ตลอดจนวัตถุดิบอาหารสดและเครื่องปรุงรส สำหรับนำไปปรุงอาหาร แก่โรงพยาบาลหลัก โรงพยาบาลสนาม กลุ่มเปราะบาง ศูนย์ฉีดวัคซีน และหน่วยงานต่างๆ กว่า 400 แห่งทั่วประเทศ ทั้งนี้ บริษัทฯ ยังคงเดินหน้าส่งมอบความช่วยเหลือด้านอาหารอย่างต่อเนื่อง เพื่อร่วมเคียงข้างคนไทยก้าวผ่านวิกฤตโควิด-19 ไปด้วยกัน